Vnse vruntlicke grote to vorn vnd wes wy altyd gudes vormoghen. Ersamen vorsichtigen leuen heren vnd guden vrundes, wy syn denstlicke vnd vruntlicke van juwer ersamen vorsichticheit begheren, dat ghy vnsen borgheren willen vthgunnen vnd vnsetten vns vor vnse geld myt xl oder l last rocghen to hehoeff vnser stad Abo. Juwe ersame vorsichticheit darff dat nicht beuruchten, dat wy den rocghen anders war voren lathen dan to vnser stad hehoeff; dar wille wy guet vorsyn. Wy hebn juwe stad jn uortyden als in deme orloge vntsath myt rocghen vnd ander spisinge vnd willen noch altyd gherne doen na vnsen vormoge, wes jw eder den juwen behoeff ys. Ersamen vorsichtighen leuen heren vnd guden vrunde, dyt ys vnse vruntlike bede to jw; willet vnss dess nicht weygeren, vorschulden wy altyd gherne thegen juwe vorsichticheit jn geliken off meren saken, kent Got, de juw, ersamen heren vnd vorsichtighen guden vrunden, lange gesunt in sinem denste mote sparen. Gescreuen to Abo vnder vnser stades secrete ame dage Mathei apostoli anno Domini lxxxij. Borghermester vnd raed der stad Abo. Adress: Den ersamen vorsichtigen heren borgermesteren vnd rade der stad Danseke, vnsen bisundern guden vrunden, vruntlicke geschreuen.